Päiväkeskustoiminta Imatralla vakiintuu – tärkeä kohtaamispaikka päihteitä käyttäville aikuisille

Etelä-Karjalan hyvinvointialueen päihteitä käyttäville aikuisille suunnattu päiväkeskustoiminta Imatralla vakiintuu elokuusta alkaen osaksi pysyvää toimintaa. Päiväkeskustoimintaa on kehitetty hankerahoituksella, ja hyvien kokemusten myötä siitä muodostuu nyt pysyvä käytäntö.

Vakioasiakkaat ovat pääasiassa 30–40-vuotiaita, ja viikoittain kävijöitä on keskimäärin noin kymmenen. Toimintaa on tähän saakka ajan järjestetty kerran viikossa, mutta asiakaspalautteen perusteella toimintaa laajennetaan elokuusta alkaen: 12.8. lähtien ovet ovat auki tiistaisin ja perjantaisin klo 10–12. Aukioloa ei vain lisätä – myös kellonaikaa on siirretty tunnilla eteenpäin asiakkaiden toiveesta.

Matala kynnys, suuri merkitys

Päiväkeskus tarjoaa paikan keskustella ja vaihtaa kuulumisia kahvikupin äärellä, saada apua ja tukea arjen asioihin sekä tavata tuttuja. Päiväkeskuksella voi vierailla päihtyneenä, mutta tilassa päihteiden käyttö on kielletty.

– Useampi asiakas on kertonut, ettei heillä ole muuta paikkaa mennä. Päiväkeskus tuo viikkoon kaivattua rytmiä ja tarjoaa mahdollisuuden tulla nähdyksi ja kuulluksi. Jo pelkkä läsnäolo voi olla merkittävä käännekohta, kertoo sosiaaliohjaaja Henna Helle Etelä-Karjalan hyvinvointialueelta.

– Hyvänä esimerkkinä merkittävästä käännekohdasta on eräs aktiivinen kävijä, joka aloittaa elokuussa kuntouttavan työtoiminnan päiväkeskustoiminnassa, Helle lisää.

Yhteistyö vahvistuu elokuussa

Toiminta jatkuu yhteistyössä Imatran seurakunnan kanssa, joka on ollut mukana alusta alkaen. Elokuusta alkaen mukaan tulee uutena kumppanina Imatran kaupungin etsivä nuorisotyö. Tiistaisin päiväkeskuksessa vuorottelevat seurakunnan työntekijät ja etsivät nuorisotyöntekijät, jotka tarjoavat keskusteluapua ja tukea erityisesti nuorille aikuisille. Etsivän nuorisotyön kohderyhmänä ovat 18–28-vuotiaat.

Lappeenrannassa päiväkeskustoiminta jatkuu entisellään ViaDialla kerran viikossa.

Lisätietoja:
Henna Helle, sosiaaliohjaaja, p. 040 615 2877, henna.helle@ekhva.fi

Aiemmin aiheesta uutisoitu: Imatran päihdekäyttäjille uusi tuki – Päiväkeskustoiminta alkaa Esterinkadulla - Etelä-Karjalan hyvinvointialue