Vastuullista anniskelua Etelä-Karjalassa – Asiakasarvioinnit tukemassa päihdehaittojen ehkäisyä

Etelä-Karjalan hyvinvointialue (Ekhva) tekee tiivistä yhteistyötä viranomaistoimijoiden, vähittäismyynti- ja anniskelutoimijoiden, oppilaitosten ja kuntien kanssa päihdehaittojen ehkäisemiseksi. Etelä-Karjalassa tullaan toteuttamaan Pakka-toimintamallin mukaiset, anniskeluravintoloihin suunnatut asiakasarvioinnit pikkujoulukaudella loppuvuodesta 2024. Tuloksia käytetään ikärajavalvonnan ja vastuullisen anniskelun toimien kehittämiseen. Erityisen ansiokkaasti toiminut ravintola palkitaan vastuullisesta työstään.

Pakka-toimintamallin mukaisilla asiakasarvioinneilla on tarkoitus selvittää alueen anniskeluravintoloissa ikärajavalvonnan ja päihtyneille anniskelun tilannetta. Arvioinnit tullaan toteuttamaan eteläkarjalaisissa anniskeluravintoloissa pikkujoulukauden aikana vuoden 2024 loppuun mennessä. Vapaaehtoiset, koulutetut arvioijat havainnoivat asiakasroolissa henkilökunnan ja ovimiesten toimintaa, ikärajavalvonnan toteutumista, selvästi päihtyneille anniskelua, alkoholittomien juomien saatavuutta sekä ravintolan viihtyisyyttä ja turvallisuutta. Asiakasarviointien tarkoituksena on kerätä tietoa edellä mainituista teemoista. Tavoitteena on löytää mahdolliset kehitettävät kohdat sekä palkita ravintoloita erityisen vastuullisesti toteutetusta anniskelutyöstä.

Asiakasarviointien tulokset lähetetään ravintoloille arviointien päätyttyä. Tuloksista sekä Pakka-tarjontatyöryhmässä sovituista jatkotoimenpiteistä tiedotetaan vuoden 2025 alussa.

Pakka-toimintamallista ja asiakasarvioinneista löytyy lisää tietoa Terveyden ja hyvinvoinnin laitoksen (THL) verkkosivuilta Asiakasarvioinnit - THL

Lisätietoja:

Sanna Ahtiainen, ehkäisevän päihdetyön asiantuntija, p. 040 740 5527, sanna.ahtiainen@ekhva.fi

Ulla Peippo, ehkäisevän päihdetyön asiantuntija, p. 040 827 8779, ulla.peippo@ekhva.fi